
Demersurile întreprinse de  Forumul Civic al Românilor din  Covasna, Harghita şi Mureş, pentru  stoparea  acţiunilor separatiste, de obţinere a autonomiei teritoriale, pe criterii  etnice a  judeţelor Covasna, Harghita şi  Mureş
(2011 –  2012)
Forumul Civic al Românilor din Harghita şi Covasna s-a constituit în 27 mai 2005 având ca membri fondatori 12 asociaţii din judeţele Covasna şi Harghita şi Fundaţia Naţională a Românilor de Pretutindeni, din Bucureşti. Adunarea Generală a Forumului Civic al Românilor din Harghita şi Covasna, care a avut loc în ziua de 20 martie 2010, în localul Primăriei Municipiului Topliţa, jud. Harghita, înaintea desfăşurării marii adunări populare a românilor din judeţele Covasna, Harghita şi Mureş a aprobat aderarea la Forum a încă 17 asociaţii şi fundaţii din judeţele Covasna, Harghita şi Mureş, modificarea Actului constitutiv, a denumirii şi a Statutului Forumului şi-a ales noul Consiliului Director al Forumului, în frunte cu preşedintele de onoare IPS Părintele Arhiepiscop, Ioan Selejan. Consiliul Director al Forumului Civic al Românilor din Covasna, Harghita şi Mureş, întrunit în şedinţa de la Tg. Mureş din 15 mai 2010, în urma dezbaterii problemelor aflate pe ordinea de zi, în scopul asigurării unui management performant, a hotărât alegerea preşedintelui executiv al Forumului, pe o perioadă de un an, prin rotaţie din cele trei judeţe, din rândul membrilor Consiliului Director.

Adunarea Generală a Forumului Civic al Românilor din Covasna, Harghita şi Mureş, întrunită la dată de 9 iunie 2011 în municipiul Topliţa, judeţul Harghita a aprobat componenţa Consiliului Director al FCRCHM, conducerea operativă fiind formată din: IPS Ioan Selejan – Preşedinte de onoare, Dorin Suciu – Preşedinte executiv, prof. univ. dr. av. Ioan Sabău Pop, prof. drd. Costel Cristian Lazăr şi Doru Decebal Feldiorean – Vicepreşedinţi şi prof. Ligia Ghinea – Secretar general.  Adunarea  Generală a FCRCHM din 17 noiembrie 2012, desfăşurată în acelaşi municipiu, a ales în funcţia de preşedinte executiv al Forumului pe prof. Ilie Şandru, care va  asigura conducerea executivă, împreună cu aceeaşi echipă  operativă restrânsă. 
Pe baza prerogativelor statutare şi a strategiei de acţiune adoptată de adunarea generală, Consiliul Director al FCRCHM a urmărit realizarea obiectivelor prioritare ale Forumului. În prezentul material redăm o sinteză a demersurilor întreprinse, în ordine cronologică, precum şi câteva dintre acţiunile organizate, sau la care au participat reprezentanţii Forumului, în perioada  2011 -2012.
În această perioada, FCRCHM a realizat mai multe întrevederi cu demnitari ai statului român, parlamentari, miniştri, înalţi funcţionari publici, reprezentanţi ai mediului academic şi ai mass-media, ocazii cu care a fost abordată problematica păstrării şi afirmării identităţii naţionale a poporului român în general, şi a românilor numeric inferiori din Arcul Intracarpatic în special. Pe agenda acestor discuţii s-au regăsit probleme precum: disoluţia autorităţii Statului Român în judeţele Covasna, Harghita şi parţial Mureş (cauze, efecte, propuneri); iniţiative legislative care afectează ordinea constituţională; prezentarea hotărârilor CNCD referitoare la discriminarea în masă a românilor de către autorităţile administraţiei publice judeţene şi locale din Covasna şi Harghita; activitatea organizaţiilor civice româneşti şi maghiare din zonă; aspecte referitoare la rolul mass-media naţională în corecta şi permanenta reflectare a problematicii în discuţie; prezentarea situaţiei presei regionale şi locale ş.a.

Un obiectiv prioritar al FCRCHM l-a constituit monitorizarea permanentă a cazurile de discriminare a românilor de către autorităţile publice locale din judeţele Covasna, Harghita şi parţial Mureş şi întreprinderea unor demersuri precum: plângeri penale, sesizări, memorii, apeluri, comunicate etc.

Consiliul Director al FCRCHN a formulat o plângerea penală înaintată împotriva conţinutul Hotărârii Guvernului nr. 402/2010 privind aprobarea stemei comunei Ilieni, din judeţul Covasna, publicată în Monitorul Oficial nr. 306 din 11 mai 2010, considerându-se că hotărârea respectivă este nelegală, deoarece terminologia utilizată în textul hotărârii privind aprobarea stemei comunei Ilieni „Ţinut Secuiesc” şi „graniţă” contravine terminologiei constituţionale şi legale. Sintagma „Ţinutul Secuiesc” nu corespunde realităţilor demografice actuale şi exclude, la nivel simbolic, aproape 40% (la sută) din totalul populaţiei actuale a judeţelor Covasna, Harghita şi Mureş. În plus, termenul de graniţă este unul impropriu în condiţiile în care potrivit Dicţionarului Explicativ al Limbii Române defineşte „graniţa” ca frontiera între două state. 

Consiliul Director al FCRCHN a sesizat CONSILIUL NAŢIONAL PENTRU COMBATEREA DISCRIMINĂRII privind caracterul discriminatoriu la adresa cetăţenilor de altă etnie decât cea maghiara a manifestării „Zilele patrimoniului cultural” organizată de către Consiliul Judeţean Covasna în perioada 17-19 septembrie 2010. Manifestarea a fost promovată pe pagina de internet a CJ Covasna exclusiv în limba maghiară, deşi în judeţul Covasna se află încă o numeroasă comunitate de cetăţeni români de etnie română.

În urma sesizării Consiliului Naţional pentru Combaterea Discriminării în legătură cu Întâlnirea Maghiarilor Covăsneni de pretutindeni, organizată de Consiliul Judeţean Covasna şi Primăria Municipiului Sfântu Gheorghe, CNCD a admis astfel faptul că „prin acest comportament activ şi premeditat, care prin efectele pe care le generează, favorizează doar comunitatea maghiară şi o defavorizează nejustificat pe cea românească, supunând-o unui tratament injust şi degradant faţă de cea maghiară, s-a creat o atmosferă de îndreptăţită nemulţumire şi indignare în rândul cetăţenilor, dar reacţiile publice care reclamau discriminarea nu au fost luate în seamă de organizatori”. Curtea de Apel Braşov a respins la data de 1 februarie 2010 acţiunea CJ Covasna împotriva Consiliului Naţional pentru Combaterea Discriminării, prin sentinţa nr. 25/F din 01.02.2010, întărind cele prevăzute în Hotărârea nr. 815/02.12.2008 a CNCD. De asemenea, Înalta Curte de Casaţie şi Justiţie a României a respins recursul formulat de Consiliul Judeţean Covasna prin sentinţa nr. 518/23.11.2010 pronunţată în dosarul nr. 242/64/2009, confirmând definitiv şi irevocabil hotărârea CNCD.
Având în vedere implicaţiile de ordin moral şi legal pe care le comportă adoptarea de către CNCD a Hotărârii nr. 815/02.12.2008, Consiliul Director al Forumului, printr-o scrisoare deschisă adresată preşedintelui Consiliului Judeţean Covasna, a formulat următoarele solicitări: să prezinte scuze în mod public, în numele instituţiei pe care o conduce, faţă de acţiunea discriminatorie a CJ Covasna prin organizarea şi desfăşurarea evenimentului „Întâlnirea maghiarilor covăsneni de pretutindeni” din august 2007 şi să precizeze care au fost măsurile luate de către CJ Covasna în urma deciziei CNCD. S-a cerut, ca în viitor, acesta să se manifeste ca autoritate a administraţiei publice aparţinând tuturor cetăţenilor judeţului Covasna, indiferent de naţionalitate, religie etc. prin renunţarea la organizarea şi finanţarea de manifestări publice organizate exclusiv pe criteriu etnic, plecând de la premisa că doar promovarea proiectelor care vizează şi includ pe toţi cetăţenii judeţului, sunt de natură de a asigura coeziunea interetnică şi a stimula întregul potenţial creator al judeţului Covasna.

Forumul Civic al Românilor din Covasna, Harghita şi Mureş a luat act de refuzul fostului Prefect al judeţului Covasna, Gyorgy Ervin, de a ataca în contencios administrativ hotărârile nelegale privind schimbarea unor denumiri de străzi, inclusiv a porţiunii centrale a Bulevardului 1 Decembrie 1918, adoptate de Consiliul Local al municipiului Sf. Gheorghe în şedinţa din luna mai 2010. Drept urmare Forumul Civic al Românilor din Covasna, Harghita şi Mureş a depus o plângere prealabilă la Consiliul Local Sf. Gheorghe împotriva hotărârilor adoptate cu încălcarea a peste zece hotărâri judecătoreşti definitive şi irevocabile pronunţate în cauze similare de Tribunalul Covasna, Curtea de Apel Braşov şi Înalta Curte de Casaţie şi Justiţie a României. De asemenea, Forumul Civic al Românilor din Covasna, Harghita şi Mureş a sesizat administraţia centrală cu privire la situaţia de faţă pe fondul nerespectării autorităţii de lucru judecat de către instituţiile implicate. La data de 14 decembrie 2011, Tribunalul Covasna a anulat definitiv şi revocabil Hotărârile Consiliului Local Sf. Gheorghe nr. 133, 134 şi 135/2010 privind schimbarea unor denumiri de străzi din municipiul Sf. Gheorghe. Din păcate, chiar dacă aceste hotărâri au fost anulate, Primăria Sf. Gheorghe a amplasat, şi în timpul procesului şi după finalizarea lui, tăbliţe cu noile denumiri de străzi, atribuite nelegal, prin hotărârile Consiliului Local anulate. Într-o atare situaţie, FCRCHM a investit sentinţa civilă a Tribunalului Covasna nr. 2900/2011 cu formulă executorie şi în baza acestei hotărâri judecătoreşti FCRCHM a solicitat Primăriei Sf. Gheorghe să înlocuiască tăbliţele cu denumirile de străzi nelegale şi inexistente cu denumirile de străzi în vigoare. Solicitarea respectivă a avut la baza atât hotărârea judecătorească cât şi imperativul public de corectă informare a locuitorilor municipiului Sf. Gheorghe cu privire la denumirile străzilor din municipiul nostru

În 16 iunie 2011, FCRCHM, şi-a exprimat public poziţia de respingere a oricărei variante de reîmpărţire administrativ – teritorială a României care să contureze înfiinţarea unei enclave etnice autonome sub forma aşa-zisului „ţinut secuiesc”, precum şi a proiectului de reorganizare a regiunilor de dezvoltare iniţiat de către UDMR care reconstituie virtual graniţele stabilite prin Diktatul de la Viena din 1940 şi a solicitat Camerei Deputaţilor respingerea acestuia în cel mai scurt timp. Cu acest prilej, FCRCHM a atras atenţia că aplicarea unor principii moderne ale administraţiei publice, precum descentralizarea şi autonomia locală, au fost şi sunt utilizate cu rea-credinţă de autorităţile locale conduse de UDMR, în scopul epurării etnice a românilor din Arcul Intracarpatic. În aceste condiţii, formarea unui judeţ care să înglobeze actualele judeţe Covasna, Harghita şi Mureş, după modelul stalinist al Regiunii Autonome Maghiare, va adânci discriminarea românilor din acest areal şi va constitui o etapă majoră în realizarea proiectului hungarist de instituţionalizare a „ţării secuilor” şi de scoaterea a acestuia de sub autoritatea Statului Român. FCRCHM şi-a exprimat nemulţumirea pentru faptul că discuţiile politice purtate de formaţiunile politice maghiare referitoare la judeţele Covasna, Harghita şi Mureş, indiferent de tema dezbaterii, ignoră existenţa, interesele, valorile şi aspiraţiile celor 400.000 de români trăitori în cele trei judeţe.

În 18 iunie 2011, urmare a unei noi imixtiuni a Guvernului de la Budapesta în problemele interne ale României, în speţă a vicepremierului Zsolt Semjen care a declarat că “Ţinutul Secuiesc, este o problemă de viaţă şi de moarte pentru etnicii maghiari”, FCRCHM a solicitat autorităţilor Statului Român o reacţie fermă de respingere şi de condamnare a acestor ingerinţe anormale care au devenit o practică pentru autorităţile ungare. În Comunicatul transmis cu această ocazie, FCRCHM a recomandat autorităţilor maghiare ca, înainte să îşi exprima puncte de vedere şi solicitări pe marginea problemelor interne din România să asigure un minimum de drepturi pentru minorităţile naţionale din Ungaria, rămase la nivel de promisiuni de 20 de ani, şi să soluţioneze probleme precum fenomenul “etno bussines”, problema retrocedări bunurilor care au aparţinut persoanelor, organizaţiilor şi bisericilor minorităţilor naţionale, să permită amplasarea de monumente importante pentru aceste minorităţi, să asigure învăţământul în limba maternă nu doar declarativ, să soluţioneze reprezentarea parlamentară a minorităţilor naţionale din Ungaria.

Printr-un Apel adresat de Forumul Civic al Românilor din Covasna, Harghita şi Mureş, împreună cu Asociaţiunea ASTRA, s-a solicitat punerea intereselor naţionale înaintea intereselor politice conjuncturale prin respingerea în Parlamentul României: 
a) a prevederilor din proiectul de lege privind Statutul minorităţilor naţionale care transformă România, stat în care populaţia de naţionalitate română este de peste 90%, în stat multinaţional; a prevederilor referitoare la impunerea limbii minorităţilor naţionale, în special a limbii maghiare, ca limbă oficială şi a celor privind acordarea de „drepturi colective” şi de autonomie cultural - politică care presupun diluarea suveranităţii României prin faptul că autorităţile sale nu mai pot lua decizii fără acordul minorităţilor naţionale.

b) a proiectului de lege iniţiat de UDMR privind Statutul de autonomie a Ţinutului Secuiesc aflat în dezbaterea Camerei Deputaţilor din anul 2005;

c) a proiectului de lege iniţiat de UDMR privind reorganizarea regiunilor de dezvoltare prin reconstituirea virtuală a graniţelor impuse României în anul 1940 de către Hitler, Mussolini şi Horthy prin Diktatul de la Viena;

d) a oricărui proiect de lege privind reorganizarea administrativ - teritorială a României prin enclavizarea etnică a judeţelor Covasna, Harghita şi Mureş, sub denumirea de „ţinutul secuiesc”. 

În documentul menţionat, Forumul Civic al Românilor din Covasna, Harghita şi Mureş şi Asociaţiunea ASTRA au făcut un apel la responsabilitate către toate forţele politice româneşti, pentru respingerea reconstrucţiei hegemoniei maghiare şi secuieşti medievale pe teritoriul României Europene, la începutul secolului XXI. Dorim să trăim cu demnitate în propria ţară şi în bună înţelegere cu toţi concetăţenii noştri de alte etnii. Puneţi capăt proceselor de separare, enclavizare şi de epurarea etnică care au loc de peste 20 de ani împotriva românilor din cele trei judeţe din centrul României!

Consiliul Director al Forumului Civic al Românilor din Covasna, Harghita şi Mureş a luat atitudine faţă de desfăşurarea unei extinse campanii de presă, de către liderii formaţiunilor politice şi civice maghiare, prin care s-a urmărit politizarea şi etnicizarea excesivă a unei acţiuni administrative normale, de recenzare a populaţiei şi locuinţelor ţării, pe baza normelor şi practicii europene în materie. Având în vedere consecinţele negative a unor astfel de demersuri, Consiliul Director al F.C.R.C.H.M a solicitat instituţiilor abilitate ale Statului Român, răspunzătoare pentru desfăşurarea în bune condiţiuni a recensământului populaţiei şi locuinţelor, din octombrie 2011, să asigure: neimplicarea factorilor politici şi etnici în influenţarea rezultatelor recensământului; înregistrarea corectă, liber consimţită, a apartenenţei etnice, în mod deosebit a persoanelor cu dublă ascendenţă identitară, a membrilor familiilor etnic mixte, a romilor şi a credincioşilor romano –catolici din Moldova; intensificarea controalelor asupra corectitudinii recenzării populaţiei, în special, în localităţile cu populaţie etnic mixtă.

Forumului Civic al Românilor din Covasna, Harghita şi Mureş a sesizat Consiliul Naţional pentru Combaterea Discriminării despre faptul că paginile oficiale de internet ale comunelor Ciceu şi Ditrău, din judeţul Harghita, sunt realizate exclusiv în limba maghiară, cu consecinţa încălcării dreptului cetăţenilor la informare în limba oficială a statului. Prin Hotărârile 372 / 15.09.2011 şi 373 / 19.09.2011 Colegiul Consiliului Naţional pentru Combaterea Discriminării a constatat că sunt întrunite elementele constitutive ale unei fapte de discriminare şi, în consecinţă, a sancţionat contravenţional conducerile primăriilor Ciceu şi Ditrău, din judeţul Harghita, cu „avertisment”. Cele două hotărâri ale CNCD, prin care s-a constatat discriminarea în masă a românilor din această zonă, se alătură altor 10 hotărâri ale aceleiaşi instituţii în care s-a constat de asemenea discriminarea în masă a românilor de către autorităţile administraţiei publice locale controlate de UDMR sau PCM în speţe cu acelaşi obiect sau cu obiect diferit (condiţionarea ocupării unor funcţii publice de cunoaşterea limbii maghiare, organizarea de evenimente publice oficiale pe criterii etnice cu excluderea românilor etc.). 

În luna noiembrie 2011, Consiliul Director al FCRCHM a sesizat GUVERNUL ROMÂNIEI, pe Prim Ministru Emil BOC cu privire la adoptarea de către Consiliul Judeţean Covasna a unei hotărârii pentru organizarea în data de 11 martie 2012 a unui referendumul local privind modificarea limitelor teritoriale ale judeţului Covasna şi înfiinţarea unităţii administrativ – teritoriale cu denumirea Ţinutul Secuiesc – Syekelyfold. În demersul respectiv s-a solicitat intervenţia fermă pentru determinarea prefectului judeţului Covasna, Gyorgy Ervin, să îşi exercite prerogativele de asigurare a respectării Constituţiei şi legilor României prin sesizarea instanţei de judecată pentru anularea hotărârii Consiliului Judeţean Covasna. 

În acelaşi timp, Forumul Civic al Românilor din Covasna, Harghita şi Mureş a condamnat cu fermitate declaraţiile iresponsabile şi incitatoare ale extremiştilor maghiari privind organizarea de acţiuni de nesupunere civică şi de transpunere a unei probleme interne a României – organizarea administrativ – teritorială – un drept suveran al oricărui stat, în agenda organismelor Uniunii Europene. 

În luna decembrie 2011, conducerea Forumului Civic al Românilor din Covasna, Harghita şi Mureş a informat opinia publică cu privire la admiterea acţiunii de anulare a hotărârilor Consiliului local Sf. Gheorghe nr. 133, 134 şi 135/2010 privind schimbarea denumirilor a peste 30 de străzi din municipiu, inclusiv strada 1 Decembrie 1918, de către Secţia de contencios administrativ a Tribunalului Covasna. În comunicatul dat publicităţii, s-a reamintit public că anularea celor trei hotărâri nelegale ale Consiliului a fost solicitată de către Forum în contextul refuzului fostului prefect al judeţului Covasna, Gyorgy Erviv, de a îşi îndeplinii prerogativele de verificare şi asigurare a legalităţii, pe baza autorităţii de lucru judecat, respectiv în baza a 10 hotărâri judecătoreşti definitive şi irevocabile, pronunţate de Tribunalul Covasna, Curtea de Apel Braşov şi Înalta Curte de Casaţie şi Justiţie în perioada 2000 – 2009 la solicitarea Instituţiei Prefectului – judeţul Covasna. FCRCHM a reamintit faptul că acest demers nelegal al autorităţilor locale afectează peste 24.000 de cetăţeni din municipiul Sf. Gheorghe (1/3 din totalul populaţiei), un număr însemnat de agenţi economici şi instituţii publice şi presupune cheltuieli de cca. 400.000 lei. FCRCHM a solicitat MAI – Direcţia de Administrare a Bazelor de Date şi Primăriei Sf. Gheorghe să respecte hotărârile judecătoreşti si să procedeze de urgenţă la corecta menţionare a denumirii de străzi în documentele de identitate ale cetăţenilor şi la amplasarea legală a tăbliţelor cu denumirile de străzi.

În februarie 2012, Forumul Civic al Românilor din Covasna, Harghita şi Mureş a protestat faţă de modul arbitrar de alocare a fondurilor destinate nevoilor culturale şi de păstrare a identităţii cetăţenilor români aparţinând minorităţilor naţionale. Protestul FCRCHM – se menţionează în documentul amintit – are la bază situaţia în care, deşi numeric inferiori, suportând toate avatarurile unei minorităţi sau chiar mai mult, acţiunile cultural–identitare ale românilor din Covasna, Harghita şi parţial Mureş sunt lipsite de suportul financiar de la nivel central şi supuse unei permanente discriminări în plan local. În acelaşi timp, manifestările şi evenimentele publice organizate de consiliile judeţene şi primăriile din zonă privesc exclusiv minoritatea maghiară şi, doar rareori, pentru a salva aparenţele, se simulează un nesemnificativ caracter multicultural în care s-ar regăsii şi românii. Astfel, spre deosebire de minoritatea maghiară care beneficiază de un suport financiar întreit: Budapesta, Bucureşti şi bugete locale, gestionate de UDMR, proiectele şi aşa puţinelor ONG-uri ale românilor din cele trei judeţe nu cunosc finalitate din lipsa suportului financiar, cu excepţia unor sporadice şi nesemnificative sume alocate în plan local. FCRCHM a solicitat Guvernului şi Parlamentului României ca la prima rectificare bugetară să se aloce proporţional şi fonduri destinate românilor din cele trei judeţe care se găsesc în minoritate, fiind discriminaţi în propria ţară.

În aceeaşi lună, Consiliul Director al FCRCHM a solicitat Instituţiei Prefectului jud. Covasna să ceară prin acţiune judecătorească anularea parţială a Hotărârii Consiliului Local Sf. Gheorghe privind aprobarea Regulamentului pentru organizarea, autorizarea şi amplasarea mijloacelor de publicitate pe raza municipiului Sf. Gheorghe, deoarece în mod nelegal, articolul 12, litera K prevede că operatorul de publicitate are obligaţia de a asigura că minim 50% din reclamele afişate să fie în limba maghiară şi, prin articolul 35 litera h s-a stabilit ca încălcarea acestei obligaţii este contravenţie şi se sancţionează cu amendă.

În luna martie 2012, Consiliul Director al Forumului Civic al Românilor din Covasna, Harghita şi Mureş şi-a exprimat solidaritatea cu Senatul şi celelalte structuri ale Universităţii de Medicină şi Farmacie din Târgu Mureş, cu voinţa majorităţii studenţilor Universităţii, a demonstraţiilor de loialitate, a comunităţii locale în întreaga ei exprimare conştientă de gravitatea decizională, manifestate prin numeroase demersuri publice şi cu celelalte unităţi de învăţământ superior medical din România şi solicită încetarea oricărui amestec în problemele care revin exclusiv corpului academic al Universităţii şi organelor din structura conducerii acesteia, alese după proceduri transparente şi democratice. S-a solicitat Guvernului României ca această problemă creată artificial la Universitatea de Medicină şi Farmacie din Târgu Mureş, să fie lăsată în afara unor trocuri politice încheiate în conjuncturi vremelnice, cu nesocotirea interesului naţional şi a principiilor şi perceptelor care stau la baza medicinii, încă din antichitate. Forumul a înţeles să ia atitudine pentru a se sesiza autorităţile şi opinia publică în sprijinul unor orientări legale, respectând spiritul academic şi specificul învăţământului medical din România şi Uniunea Europeană.
Consiliul Director al Forumului Civic al Românilor din Covasna, Harghita şi Mureş şi-a adus o contribuţie decisivă la gestionarea de către statul român a cunoscutului episod „Nyírő József „. Prin numeroase documentare, studii, articole, memorii, comunicate şi scrisori deschise Forumul Civic al Românilor din Covasna, Harghita şi Mureş (FCRCHM), a demonstrat convingător că, încercarea de reabilitare a lui Nyírő József sub pretextul unei comemorări, precum aceea programată să se desfăşoare la Şumuleu şi Odorheiu Secuiesc tocmai de sărbătoarea creştină a Rusaliilor, este profund imorală şi periculoasă politic prin încercarea de promovare a antivalorilor naţional-socialismului hungarist. FCRCHM a solicitat guvernului român să-şi intre în atribuţii, să stopeze disoluţia autorităţii statului român, şi să anuleze denumirile şcolilor din România care poartă numele acestui personaj de tristă amintire. De asemenea, a solicitat autorităţilor statului român să solicite autorităţilor Republicii Ungaria să nu colaboreze cu organizaţiile extremiştilor maghiari din aşa-zisul Ţinut Secuiesc, să limiteze intenţiile de manifestare ale unor acţiuni de esenţă antidemocratică doar în spaţiul ei naţional şi să nu implice în aceste demersuri şi România. Conducerea Forumului şi-a exprimat public speranţa că actualul Guvern al României va pune capăt acestor provocări inadmisibile generate de impotenţa, incompetenţa şi oportunismul politic ale unor guvernări anterioare.

Printr-o scrisoare adresată domnului Prim Ministru Victor Ponta, în luna iunie 2012, Consiliul Director al FCRCHM, i-a mulţumit pentru poziţia fermă exprimată la Adunarea Forumului de la Topliţa, din 20 martie 2010, în sprijinul păstrării şi afirmării identităţii româneşti, a eliminării oricăror forme de discriminare şi a stopării proiectelor privind obţinerea autonomiei pe criteriu etnic a aşa zisului „ţinut secuiesc”. Având în vedere rezultatele obţinute de UDMR, la alegerile locale din iunie 2012, în urma cărora Uniunea a obţinut majoritatea absolută în aproape toate consiliile locale şi în consiliile judeţene Harghita şi Covasna, singura instituţie care poate asigura respectarea legislaţiei în localităţile acestor judeţe este instituţia prefectului. În acest context, Consiliul Director a FCRCHM a adresat rugămintea de a-l menţine în această importantă demnitate publică, de prefect al judeţului Covasna, pe domnul dr. Codrin Munteanu, specialist recunoscut pentru competenţa sa profesională, dar şi pentru expertiza şi exigenţa dovedite în controlul asigurării respectării prevederilor legale, de către toate instituţiile administraţiei publice locale.

În luna septembrie 2012, Forumul Civic al Românilor din Covasna, Harghita şi Mureş a informat opinia publică cu privire la admiterea de către Consiliul Naţional pentru Combaterea Discriminării a reclamaţiei noastre privind condiţionarea ocupării unei funcţii de manager de spital din judeţul Harghita de cunoaşterea limbii maghiare. Condiţia discriminatorie de cunoaştere a limbii maghiare, prin care s-a îngrădit persoanelor de naţionalitate română ori aparţinând altor minorităţi naţionale decât cea maghiară, participarea la concursul de ocuparea funcţiei de manager de spital a fost stabilită prin Dispoziţie a Preşedintelui Consiliului Judeţean Harghita. Prin Hotărârea C.N.C.D. nr. 197/2012 s-a stabilit că această condiţionare constituie discriminare iar dl Borboly Csaba, Preşedintele CJ Harghita, a fost sancţionat cu avertisment. În contradictoriu cu CJ Harghita sau cu unele instituţii din subordine acestuia C.N.C.D. a mai constat în trecut săvârşirea unor fapte discriminatorii. Numărul total al hotărârilor C.N.C.D. privind discriminarea românilor de către autorităţi publice din judeţele Covasna şi Harghita este de peste 12 asemenea hotărâri, cele mai multe fiind înregistrate în ultimii 3 ani. F.C.R.C.H.M. a cerut Instituţiei Prefectului – judeţul Harghita să solicite în contencios administrativ anularea Dispoziţiei 1413/2011 a Preşedintelui CJ Harghita, prin care s-a stabilit condiţia discriminatorie şi a concursului organizat în condiţii discriminatorii.

Deoarece practica condiţionării ocupării unor funcţii publice, altele decât cele prevăzute de lege, de cunoaşterea limbii maghiare a continuat, în luna octombrie 2012 FCRCHM a depus alte două noi sesizări la CONSILIUL NAŢIONAL PENTRU COMBATEREA DISCRIMINĂRII având ca obiect impunerea condiţiei cunoaşterii limbii maghiare pentru ocuparea funcţiei publice de conducere de arhitect şef din cadrul aparatului de specialitate al primarului municipiului Miercurea - Ciuc, judeţul Harghita şi impunerea condiţiei cunoaşterii limbii maghiare de către Consiliul Local al oraşului Baraolt prin HCL nr. 46/2012, pentru ocuparea postului de administrator public din cadrul aparatului de specialitate al primarului comunei Baraolt, judeţul Covasna. În argumentarea sesizărilor s-a menţionat faptul că această condiţionare este nelegală, fiind vorba de o discriminare pe criterii etnice, ceea ce reprezintă cea mai gravă formă de discriminare, deoarece obiectul discriminării îl constituie încălcarea pe criterii etnice a dreptului la muncă, drept fundamental reglementat de Declaraţia universală a drepturilor omului.

Din iniţiativa conducerii Forumului, participanţii la Sesiunea de comunicări cu tema „Refugiul românesc 1940-1945”, desfăşurată la Muzeul Naţional al Refugiaţilor din Mureşenii de Câmpie, Comuna Palatca, Judeţul Cluj, în 25 august 2012, au adresat un comunicat, în care se menţionează: „ În legătură cu recentele declaraţii ale unor lideri politici maghiari din Ungaria şi din România referitoare la înfăptuirea dezideratului separatist al obţinerii autonomiei teritoriale a aşa-zisului „Ţinut Secuiesc”, Federaţia Naţională a Românilor Persecutaţi Etnic „Pro Memoria 1940-1945” (FNRPE) şi Forumul Civic al Românilor din Covasna, Harghita şi Mureş (FCRCHM), condamnă noile imixtiuni ale unor membri ai Parlamentului şi ai Guvernului de la Budapesta, în probleme interne ale României, reafirmându-şi totalul dezacord faţă de continuarea demersurilor autonomiste ale liderilor formaţiunilor politice maghiare din România.”. 

În perspectiva sporirii descentralizării şi a autonomiei locale, precum şi a menţinerii permanente la guvernarea locală, a formaţiunilor politice maghiare, FCRCHM a solicitat ca statul român să-şi exercite o prezenţă clară şi hotărâtă, în judeţele Covasna, Harghita şi Mureş, prin instituţiile sale specifice: prefectură, instituţii deconcentrate, armată, forţe de ordine publică, aşa cum procedează statul italian, în Tirolul de Sud, exemplu des invocat de adepţii separatismului pe criterii etnice a aşa-zisului „Ţinut Secuiesc”.

Au fost reiterate propunerile formulate de FCRCHM de adoptare a cadrului legal pentru asigurarea suportului financiar necesar comunităţii româneşti din judeţele Covasna şi Harghita şi parţial Mureş, pentru a-şi conserva identitatea etnică, eliminându-se astfel grava discrepanţă existentă între finanţarea instituţiilor şi proiectelor comunităţii maghiare din aceste judeţe, de la bugetul central şi de la cele locale şi, o subfinanţare cronică a proiectelor asociaţiilor culturale şi a publicaţiilor româneşti din zonă.

Propunerea de finanţare de la bugetul central de stat a proiectelor vizând păstrarea şi afirmarea culturii româneşti din judeţele Covasna, Harghita şi Mureş a fost din nou înaintată Guvernului României, în luna octombrie 2012. În documentul menţionat, printre altele, se precizează: „În condiţiile în care minoritatea maghiară – majoritară numeric în judeţele Covasna şi Harghita – beneficiază de sume impresionante de la nivel central şi local, românii din cele două judeţe, numeric inferiori, suportă toate avatarurile unei minorităţi fiind lipsiţi de un suport instituţional şi financiar real din partea Statului Român şi cu atât mai puţin din partea autorităţilor locale controlate de UDMR.

Vă precizăm stimaţi domni că, Statul Român, nu poate exista şi nu îşi poate menţine autoritatea în aceste zone dacă ele vor fi încet încet depopulate de români. Vă revine responsabilitatea istorică să întreprindeţi toate cele necesare pentru a menţine şi întării comunitatea românească di aceste două judeţe. În aceste condiţii, este necesar ca proiectele promovate de asociaţiile culturale, ştiinţifice şi civice, din cele trei judeţe să beneficieze de un suport financiar prevăzut într-o filă cuprinsă distinct în bugetul central de stat. În acest fel, s-ar asigura o minimă egalitate de tratament cu asociaţiile culturale, ştiinţifice şi civice maghiare din zonă, care sunt susţinute financiar din bugetele locale, pe baza votului exprimat pe baze etnice, din bugetul central al Românei, în calitate de minoritate naţională şi din bugetul Ungariei, destinat maghiarilor de peste graniţe”. 
Lista principalelor proiecte propuse spre finanţare a cuprins: editarea publicaţiilor în limba română din judeţele Covasna şi Harghita; organizarea unor proiecte ştiinţifice şi culturale de interes local, regional sau naţional (sesiunii de comunicări ştiinţifice, simpozioane, colocvii, conferinţe etc.); editarea unor lucrări despre istoria, cultura şi civilizaţia românească din sud-estul Transilvaniei şi despre convieţuirea şi interferenţele româno-maghiare din acest areal, cuprinse în planurile editurilor locale „Grai Românesc”, „Eurocarpatica”, „Angustia” ş.a.; realizarea proiectului “Solidaritatea comunitară românească”, de sprijinire a comunităţilor româneşti numeric inferioare, din Covasna şi Harghita – (burse pentru copii, tabere şcolare, sprijinirea cu echipamente informatice, dotarea bibliotecilor şcolare ş.a.); implementarea proiectului „Caravana tradiţiilor româneşti” (prezentarea de spectacole folclorice în comunităţile româneşti din localităţile etnic mixte din judeţele Covasna şi Harghita); sprijin pentru acoperirea cheltuielilor administrative necesare pentru funcţionarea asociaţiilor culturale şi civice membre ale Forumului Civic al Românilor din Covasna, Harghita şi Mureş; finanţarea funcţionării postului de radio regional „Armonia”, cu emisiuni în limbile română şi maghiară, pentru armonizarea relaţiilor inter etnice româno – maghiare din sud-estul Transilvaniei. Răspunsurile primite până acum sunt generale şi conţin doar sugestii pentru continuarea demersurilor. 
Dintre acţiunile întreprinse de Consiliul FCRCHM, în perioada  2011 –  2012, menţionăm: 

Redactarea de către Centrul European de Studii Covasna-Harghita, a buletinelor bilunare ale „Revistei presei locale de limbă română şi maghiară” şi postarea acestora pe site-ul Forumului Civic al Românilor din Harghita şi Covasna (www.forumharghitacovasna.ro).

Redactarea unor pagini speciale referitoare la problematica românilor din Covasna, Harghita şi Mureş în publicaţii naţionale şi regionale precum: „Jurnalul Naţional”, „Naţiunea”, „Axa”, „Dacoromânia” şi a unor ştiri şi documentare preluate de Redacţia de ştiri pentru românii de pretutindeni „Romanian Global News”.

Întreţinerea unor legături cu românii din românitatea apropiată şi din diasporă; implicarea unor personalităţi româneşti de peste hotare în problematica păstrării identităţii naţionale a românilor din Covasna şi Harghita. 

Sprijinirea cercetării întreprinsă de Centrul European de Studii în probleme etnice al Academiei Române şi difuzarea tuturor parlamentarilor şi reprezentanţilor mass-media a Raportului pe marginea Proiectului Legii Educaţiei naţionale, privind situaţia minorităţilor din perspectiva egalităţii de şanse, întocmit în urma acestei cercetări. 

Organizarea, cu sprijinul Fundaţiei Naţionale a Românilor de Pretutindeni, al Centrului European de Studii în Probleme Etnice al Academiei Române şi al Centrului European de Studii Covasna-Harghita, în data de 7 iunie 2011, în sala „Avram Iancu” din Parlamentul României, a dezbaterii cu tema „Consecinţele adoptării statutului minorităţilor naţionale asupra Statului Român şi a românilor din judeţele Covasna, Harghita şi Mureş. 

În cadrul cursurilor de Vară ale Universităţii Populare „Nicolae Iorga”, ediţia 2011, a fost prezentată o conferinţă despre situaţia românilor din judeţele Covasna, Harghita şi Mureş de către dr. Ioan Lăcătuşu şi av. Ioan Solomon. 

În programul Zilelor „Andrei Şaguna”, „Miron Cristea”, „Justinian Teculescu”, „Nicolae Colan”, ediţiile 2011 -2012, a unor sesiuni ştiinţifice, simpozioane, colocvii, dezbateri, conferinţe ş.a., organizate de asociaţiile culturale membre ale FCRCHM, au fost abordate teme privind istoria şi cultura românilor din sud-estul Transilvaniei şi convieţuirea interetnică româno –maghiară.
Reprezentanţii Forumului au participat la sesiunile de comunicări, ediţiile 2011 şi 2012, organizate la Muzeul Naţional al Refugiaţilor – Mureşenii de Câmpie, cu tema REFUGIUL ROMÂNESC 1940-1945. 

 La împlinirea a două decenii de la înfiinţarea Fundaţiei „Mihai Viteazul” a fost editat volumul „Fundaţia Mihai Viteazul. 20 de ani de activitate. Vremuri şi oameni”, de Stela Buda, iar la împlinirea a 20 de ani de la înfiinţarea Ligii Cultural –Creştine „Andrei Şaguna” a apărut Buletinul Ligii Cultural –Creştine „Andrei Şaguna” nr.5/2012- tribună a societăţii civile româneşti din judeţele Covasna şi Harghita. La Sf. Gheorghe şi Topliţa au apărut anuarele „Angustia” nr. 14 şi 15 şi „Sangidava” nr. 6 şi 7. De menţionat sprijinul acordat, în acest sens, de editura „Nico” din Tg. Mureş, respectiv de către domnul Nicolae Băciuţ.

Cu ocazia Zilelor „Andrei Şaguna”, ediţiile 2011 şi 2012, au avut loc colocviile naţionale ale Grupului de cercetare „I.I. Russu” pentru sud-estului Transilvaniei şi au fost înmânate premiile „I.I. Russu” .

De asemenea, în cadrul Zilelor „Sfântu Gheorghe” au fost acordate diplomele de „Cetăţean de onoarea” al comunităţii româneşti din Sf. Gheorghe. Alte activităţii ale Forumului, se pot consulta pe site-ul Forumului www.forumharghitacovasna.ro.
Un sprijin constant şi eficient am primit cu toţii, în această perioadă, din partea IPS Părintele Arhiepiscop Ioan Selejan, preşedintele de onoare al Forumului, fapt pentru care îl asigură şi cu această ocazie de întreaga noastră preţuire şi recunoştinţă. 

. Trecând în revistă aceste modeste realizări, nu putem să nu consemnăm faptul că, majoritatea cerinţele formulate în demersurile întreprinse, nu şi-au găsit o soluţionare favorabilă.. Astfel, nu s-a adoptat cadrul legislativ care să asigure respectarea statutului limbii române ca singura limbă oficială în activitatea instituţiilor administraţiei publice locale; nu au fost stabilite garanţii în procesul de descentralizare, care să evite abuzurile şi discriminările românilor de către autorităţile locale; nu s-au finalizat proiectele care urmăreau asigurarea cadrului legal de reprezentare a populaţiei româneşti din zonă în structurile decizionale legislative şi administrative locale şi centrale.

În judeţele Covasna şi Harghita, continuă practica condiţionării ocupării posturilor în administraţia publică, altele decât cele prevăzute de lege, (practică generalizată şi la unele societăţi comerciale) de cunoaşterea limbii maghiare. În majoritatea primăriilor, caselor de cultură, bibliotecilor, centrelor de cultură ş.a., din judeţele Covasna şi Harghita, nu este încadrat niciun funcţionar român (ex. bibliotecile judeţene, casele municipale de cultură, primăriile municipale, orăşeneşti şi comunale ş.a.).
Instituţiile publice de cultură nu sunt preocupate de istoria şi cultura românilor din cele două judeţe. Monografiile locale, albumele de prezentare a patrimoniului cultural local, pliantele turistice ş.a. prezintă caracterul monoetnic al judeţelor respective, făcând abstracţie de istoria, cultura şi patrimoniul creat de populaţia românească din zonă. Volumele de istorie locală, albumele şi pliantele turistice au un conţinut nostalgic şi promovează separatismul şi autonomia teritorială a aşa-zisului „Ţinut secuiesc”. Prin gravele lipsuri şi ascunderi a adevărului istoric, manualul Istoria Secuilor, recent apărut, finanţat de instituţii ale administraţiei publice locale din judeţele Covasna şi Harghita, cultivă lipsa de responsabilitate faţă de trecut şi tendinţa de izolare etnică a maghiarimii din aceste zone a fostelor scaune secuieşti, cu grave consecinţe pentru formarea viitoare a tinerilor maghiari. Nu sunt respectate, în majoritatea cazurilor, prevederile legale privind numirea de directori sau directori adjuncţi români în şcolile mixte. 
Nu sunt aplicate prevederile legale privind respectarea limbii române ca limbă naţională; site-urile majorităţii primăriilor şi a unor instituţii publice sunt redactate numai în limba maghiară; inscripţionarea străzilor şi a denumirii unor instituţii şi societăţi este făcută, mai întâi în limba maghiară, cu litere mari, şi apoi în limba română cu litere mici; afişele şi programele unor manifestări culturale, ştiinţifice şi civice, finanţate din fonduri publice, sunt redactare numai în limba maghiară; se extinde modalitatea de întocmire a documentelor şi a corespondenţei oficiale între autorităţi şi instituţii publice în limba maghiară. 
Este continuată practica discriminărilor faţă de finanţarea proiectelor asociaţiilor culturale româneşti de către consiliile judeţene Covasna şi Harghita şi de către majoritatea consiliile locale din cele două judeţe. Continuă adoptarea unor hotărâri ale consiliilor municipale şi orăşeneşti de schimbare a denumirii ultimelor străzi care mai poartă numele unor personalităţi ale istoriei şi culturii naţionale. Din păcate, în ultimii doi ani, nu am reuşit să asigurăm resursele financiare necesare organizării Universităţii de Vară de la Izvorul Mureş, proiect atât de necesar pentru întărirea solidarităţii naţionale a românilor de pretutindeni cu românii din Arcul Intracarpatic.
Adunarea Generală a Forumului Civic al Românilor din Covasna, Harghita şi Mureş (FCRCHM), întrunită la dată de 17 noiembrie 2012 în municipiul Topliţa, judeţul Harghita, urmare a analizei actvităţii FCRCHM, în perioada 2011 -2012, şi a evoluţiilor petrecute în viaţa publică a judeţelor Covasna, Harghita şi Mureş, având în vedere continuarea demersurilor separatiste, de obţinerea a autonomiei teritoriale a judeţelor Covasna, Harghita şi parţial Mureş, ale unor formaţiuni politice şi civice maghiare,în temeiul art. 16 şi următoarele din Statutul FCRCHM, adoptă următoarea

HOTĂRÂRE

Art. 1 În conformitate cu obiectivele FCRCHM se aprobă iniţierea şi realizarea următoarelor acţiuni principale: 

a) Organizarea unor întâlniri a Consiliului Director al FCRCHR cu preşedintele, prim ministrul şi alţi demnitari ai statului român în scopul prezentării situaţie reale din judeţele Covasna, Harghita şi Mureş privind disoluţia Satului Român, precum şi discriminarea, marginalizarea şi asimilarea românilor din cele trei judeţe.

b) Continuarea demersurilor adresate Parlamentului, Preşedintelui şi Guvernului României referitoare la neaprobarea Proiectului de lege privind Statutul minorităţilor naţionale, prin care se introduc drepturi colective prin intermediul autonomiei culturale, se creează structuri administrative etnice paralele şi se redefineşte România ca un stat multinaţional, şi a oricărui proiect legislativ de regionalizare a României, care propune reactualizarea formulei staliniste de tristă amintire a Regiunii Autonome Maghiare. Susţinerea iniţiativei ca actualele regiuni de dezvoltare să devină unităţi teritorial-adminstrative prevăzute în viitoarea Constituţie şi menţinerea actualelor judeţe cu competenţe  şi aparat administativ  reduse.

c)  Reluarea propunerii de elaborare de către autorităţile române abilitate a unei strategii naţionale de întărire a prezenţeistatului român în zonă şi de salvgardare a caracterului multietnic şi pluriconfesional al celor trei judeţe şi contracararea strategiilor organizaţiilor maghiare care urmăresc, cu sprijinul strategic şi logistic al Republicii Ungare, instituţionalizarea separatismului teritorial pe criterii etnice.

d) Reînnoirea grupului de apărare a demnităţii naţionale, format din parlamentari şi europarlamentari reprezentând toate forţele politice, care să desfăşoare o acţiune coordonată şi consecventă menită să asigure sprijinul românilor din cele trei judeţe în scopul stopării fenomenului părăsirii locurilor natale; extinderea grupului de lucru care să se ocupe cu promovarea problematicii specifice a românilor din Covasna; Harghita şi Mureş pe internet: forumuri, reţele de socializare, bloguri.

e)  Intensificarea activităţii de identificare şi contactare a organizaţiilor culturale şi civice româneşti din ţară şi străinătate în vederea cooptării acestora ca multiplicatori a solidarităţii cu românii din cele trei judeţe şi încheierii unor parteneriate de colaborare.

f) Identificarea unor ONG-uri ale cetăţenilor de etnie maghiară din ţară şi din Ungaria care au ca obiectiv promovarea relaţiilor culturale româno – maghiare, în scopul unei mai bune cunoaşteri şi a promovării proiectelor multiculturale.

g)  Continuarea acţiunilor de monitorizare a discriminării românilor din judeţele Covasna, Harghita şi Mureş, a actelor şi faptelor nelegale ale administraţiei publice care produc efecte antiromâneşti şi sesizarea, după caz, a autorităţilor legislative, executive şi judecătoreşti competente în vederea restabilirii legalităţii şi sancţionării autorităţilor, demnitarilor şi funcţionarilor care se fac vinovaţi de săvârşirea acestora. Sesizările se vor face de către Preşedintele FCRCHM, acesta urmând să prezinte un raport anual în acest sens.

h)  Solicitarea analizei activităţii Consiliul Naţional pentru Combaterea Discriminării în Parlament, deoarece la nivelul CNCD, am constatat o tergiversare a soluţionării reclamaţiilor, refuz de măsuri pro active pentru eliminarea practicilor discriminatorii precum şi lipsa dispunerii de sancţiuni, situaţii care încurajează perpetuarea discriminării românilor de către autorităţile din judeţele Covasna şi Harghita. 

i) Monitorizarea activităţii Institutului pt. Problemele Minorităţilor Naţionale din Cluj-Npoca; solicitarea includerii în planul de cercetare a unor teme referitoare la separatism, enclavizare pe criterii etnice, discriminarea populaţiei de naţionalitate română din judeţele unde aceasta este numeric inferioară etc.

j) Solicitarea modificării HG 1206/2001 în scopul reglementării precise şi imperative a modului de utilizare de către autorităţile administraţiei publice a limbii persoanelor aparţinând minorităţilor naţionale în spaţiu public, indiferent de forma de exprimare, precum şi a Legii 500/2004 privind folosirea limbii române în locuri, relaţii şi instituţii publice.

k)  Monitorizarea şi analizarea impactului Legii Educaţiei Naţionale asupra învăţământului în limba română din judeţele Covasna, Harghita şi Mureş.

l) Solicitarea unui control tematic din partea Ministerului Culturii şi Patrimoniului Naţional privind monumentele de for public din judeţele Covasna, Harghita şi Mureş: actualizarea legislaţiei privind competenţele de autorizare a ridicării monumentelor.

m)  Consiliul Director al FCRCHM solicită Academiei Române să sprijine elaborarea unui manual de istorie a localităţilor din sud-estul Transilvaniei, iar Ministerului Educaţiei şi Cercetării să efectuaze controale privind folosirea unor manuale alternative, în şcolile cu predare în limba maghiară şi interzicerea cu desăvârşire a Manualului de istorie a secuilor, ca fiind o istorie falsă, lipsită de orice temi ştiinţific;

n)  Conducerea FCRCHM va  continua  demersurile în vederea asigurării finanţării, de la bugetul central, a proiectelor culturale ale asociaţiilor, ligilor şi fundaţilor membre ale Forumului Civic al Românilor din Covasna, Harghita şi Mureş. susţinerea financiară, de la bugetul central de stat, a unor publicaţii româneşti din judeţele Covasna, Harghita şi Mureş.
În final, să reiterăm faptul că, din perspectiva interesului naţional, modelul de autonomie propus de liderii maghiari, pentru localităţile din aşa-zisul „Ţinut Secuiesc”, nu este viabil, deoarece nu a existat niciodată, în această formă. În istorie, scaunele secuieşti au avut atâta autonomie, cât au avut şi scaunele săseşti şi celelalte comitate din Transilvania. Mult invocata autonomie secuiască, a fost prezentă, mai ales, la nivelul comunităţilor locale. Astăzi, societăţile moderne, au la bază naţiunea civică, care stă şi la temelia construcţiei Uniunii Europene, şi nu fragmentarea şi enclavizarea etnică.

 De asemenea, un rol important în stoparea acţiunilor separatiste ale liderilor maghiari îl are solidaritatea naţională. Cu cât numărul demersurilor de solidatitate, venite atât din partea românilor din toate zonele ţării, cât şi a unor etnici maghiari, precum scriitorul Hajdu Győzö, va fi mai mare, cu atât va fi mai bine, pentru noi toţi, şi pentru fiecare în parte. Acesată, şi pentru faptul că, problema normalizării climatului de convieţuire interetnică din judeţele Covasna, Harghita şi parţial Mureş, nu este numai problema celor care locuiesc în această bine-cuvântată parte de ţară, ci este problema tuturor cetăţenilor români. Dacă va fi linişte şi pace în aceste judeţe va fi linişte şi pace în întreg spaţiul românesc.

